L 158/4
BG
Официален вестник на Европейския съюз
13.6.2022 г.
(16)
От юли 2019 г. насам индийските орехчета от Индия с кодове по КН 0908 11 00 и 0908 12 00 се подлагат на засилен официален контрол поради риска от замърсяване с афлатоксини.
Официалният контрол, извършван от държавите членки, и наличната информация показват подобрения в съответствието с приложимите изисквания, предвидени в законодателството на Съюза.
Този контрол и тази информация доказват, че въвеждането на посочените храни в Съюза вече не представлява сериозен риск за здравето на човека.
Следователно вече не е необходимо да се изисква всички пратки с индийски орехчета от Индия с кодове по КН 0908 11 00 и 0908 12 00 да се придружават от официален сертификат, в който се посочва, че всички резултати от вземането на проби и анализите показват съответствие с Регламент (ЕО) No 1881/2006 на Комисията (4).
Същевременно държавите членки следва да продължат да извършват проверки, за да гарантират, че ще продължи да се поддържа сегашното ниво на съответствие.
Поради това вписването относно индийски орехчета от Индия с кодове по КН 0908 11 00 и 0908 12 00 в таблицата в точка 1 от приложение II към Регламент за изпълнение (ЕС) 2019/1793 следва да бъде заличено и прехвърлено в приложение I към същия регламент за изпълнение, като честотата на проверките за идентичност и физическите проверки бъде определена на 30 % от пратките, въвеждани в Съюза.
(17)
По отношение на пратките с пиперки от рода Capsicum (различни от сладки) от Тайланд при официалния контрол, извършван от държавите членки в съответствие с приложение I към Регламент за изпълнение (ЕС) 2019/1793, бяха установени чести случаи на несъответствие с приложимите изисквания, предвидени в законодателството на Съюза по отношение на замърсяването с остатъци от пестициди.
Поради това е целесъобразно честотата на проверките за идентичност и физическите проверки, които трябва да се извършват на такива пратки, да се увеличи на 30 % от пратките, въвеждани в Съюза.
(18)
Няколко кода по КН не отговарят на стоките, посочени в някои вписвания в приложение I към Регламент за изпълнение (ЕС) 2019/1793, поради което са излишни.
От приложение I към посочения регламент е необходимо да бъдат заличени следните кодове по КН: код по КН ex 0807 19 00 70 във вписването относно пъпеш Галия (C.melo var.reticulatus) от Хондурас, код по КН ex 0709 99 90 25 във вписването относно готу кола (Centella asiatica) от Шри Ланка и код по КН 1211 90 86 10 във вписването относно сушен риган от Турция.
(19)
За да се осигури възможност за по-прецизна идентификация на стоките, които подлежат на засилен официален контрол, е целесъобразно да се посочи подразделението по ТАРИК за код по КН ex 0709 99 90 във вписването относно моринга (Moringa oleifera) от Индия и за код по КН ex 1211 90 86 във вписването относно готу кола (Centella asiatica) от Шри Ланка в приложение I към Регламент за изпълнение (ЕС) 2019/1793.
(20)
По отношение на пратките с индийски орехчета от Индонезия при официалния контрол, извършван от държавите членки в съответствие с таблицата в точка 1 от приложение II към Регламент за изпълнение (ЕС) 2019/1793, бяха установени чести случаи на несъответствие с приложимите изисквания, предвидени в законодателството на Съюза по отношение на замърсяването с афлатоксини.
Поради това е целесъобразно честотата на проверките за идентичност и физическите проверки, които трябва да се извършват на такива пратки, да се увеличи на 30 % от пратките, въвеждани в Съюза.
(21)
Потенциалният риск за здравето, произтичащ от замърсяването с етиленов оксид, засяга смесите от добавки в храна, съдържащи гума локуст бийн или гума гуар.
Поради това в колоните „Храни и фуражи (предвидена употреба)“ и „Код по КН“ в таблицата в точка 1 от приложение II към Регламент за изпълнение (ЕС) 2019/1793, във вписването, отнасящо се до Индия, следва да се добавят категорията „Смеси от добавки в храна, съдържащи гума локуст бийн или гума гуар“ и съответните кодове по КН за смеси от добавки в храна.
По същия начин категорията „Смеси от добавки в храна, съдържащи гума локуст бийн или гума гуар“ и съответните кодове по КН за смеси от добавки в храна следва да се добавят и във вписванията, отнасящи се до Малайзия и Турция.
За такива пратки, въвеждани в Съюза от Индия, Малайзия и Турция, честотата на проверките за идентичност и физическите проверки следва да бъде определена на 20 %.
(22)
По отношение на подправките от Индия кодът по КН 0910 обхваща стоки под формата на корени, цветове и листа, като например корен от куркума.
Като се има предвид, че при официалния контрол, извършван от държавите членки в съответствие с таблицата в точка 1 от приложение II към Регламент за изпълнение (ЕС) 2019/1793, не беше установено замърсяване с етиленов оксид, тези стоки може да бъдат изключени от засиления официален контрол.
Поради това е целесъобразно в приложение II към Регламент за изпълнение (ЕС) 2019/1793 да се посочи, че на официален контрол на граничните контролни пунктове следва да подлежат само сушените подправки от Индия, като честотата на проверките за идентичност и физическите проверки бъде определена на 20 % от пратките, въвеждани в Съюза.
(4) Регламент (ЕО) № 1881/2006 на Комисията от 19 декември 2006 г. за определяне на максимално допустимите количества на някои замърсители в храните (ОВ L 364, 20.12.2006 г., стр. 5).